Álvaro Morata

**Álvaro Borja Morata Martín** (lindur më 23 tetor 1992) është një futbollist profesionist spanjoll i cili luan si sulmues për klubin italian Como, në huazim nga Milan, dhe kombëtaren spanjolle.

Ai filloi karrierën e tij me Real Madridin, duke bërë debutimin me skuadrën e parë në vitin 2010. Ai u aktivizua në 52 ndeshje dhe shënoi 11 gola, duke fituar Ligën e Kampionëve në sezonin 2013–14. Pas kësaj, ai u transferua në Itali te Juventusi në vitin 2014 për 20 milion €, duke fituar kampionatin dhe kupën në të dyja sezonet. Ai u rible nga Reali në verën e vitit 2016, duke fituar sërisht Ligën e Kampioneve në sezonin 2016–17. Morata më pas u transferua në Premier Ligë te Çelsi për rreth 60 milion £. Në janar 2019, ai u rikthye në Spanjë te Atlético Madridi në huazim dhe firmosi përfundimisht më 1 korrik 2020. Nga viti 2020 e deri në 2022, Morata u rikthye te Juventusi në huazim, duke fituar Superkupën Italiane. Ai u rikthye te Atlético në verën e vitit 2022 kurse dy vite më pas u transferua te Milani për 13 milion €.

Morata luajti 34 ndeshje me ekipet e moshave të Spanjës, duke fituar Kampionatin Evropian me ekipin nën-21 nē vitin 2013. Një vit më vonë, ai debutoi me ekipin e parë.

## Karriera me klube
### Real Madrid
Morata u bë pjesë e Real Madridit në vitin 2008, duke ardhur nga klubi tjetër madrilen Getafe pasi fillimisht e kishte nisur me Atlético Madridin. Ai e nisi karrierën me klubin e ri fillimisht duke luajtur me ekipin C. Në korrik 2010, ai u provomovua në ekipin e dytë pas një sezoni të suksesshëm me Juvenil A, me të cilën fitoi dy tituj dhe shënoi 34 gola. Po në atë muaj, ai u thirr në ekipin e parë nga trajneri José Mourinho sëbashku me katër lojtarë të tjerë për fazën përgatitore të ekipit të parë.

[parapamje|majtas|upright|Morata në stërvitje me [Real Madrid C.F.|Real Madridin në vitin 2010.]]

Më 15 gusht 2010, Morata debutoi me ekipin e dytë në ndeshjen miqësore kundër Alcorcón, duke shënuar golin e vetëm të takimit. Debutimi i tij në Segunda División B erdhi në fitoren 3–2 kundër Coruxos më 29 gusht, kurse goli i parë zyrtar erdhi në barazimin 1–1 kundër Alcalás më 31 tetor.

Më 12 dhjetor 2010, Morata bëri debutimin e tij me ekipin e parë në fitoren 3–1 në La Liga kundër Real Zaragozës, duke zëvëndësuar argjentinasin Ángel Di María në minutën e 88të të ndeshjes. Dhjetë ditë më pas, ai u aktivizua sërisht si zëvëndësues në minutat e fundit të fitores madhore 8–0 kundër Levantes në Kupën e Mbretit. Në janar 2011, pas dëmtimit të Gonzalo Higuaín, mediat spanjolle spekulluan se Morata do të ishte zëvëndësuesi i tij. Megjithatë, ishte vetëm Mourinho i cili i hodhi poshtë këto zëra, duke thënë: "Morata nuk është ende gati të jetë titullar te Madridi. Ai stërvitet me ne por duhet të vazhdojë të mësojë te Castilla." Gjatë kësaj kohe, ai shënoi pesë gola në katër ndeshje me Castillan kurse Reali bleu sulmuesin togolez Emmanuel Adebayor në merkaton e dimrit.

Më 13 shkurt 2011, Morata shënoi tregolëshin e parë në karrierë në fitoren 7–1 kundër Deportivo Fabril. Ai e mbylli sezonin e parë si profesionist me 14 gola në kampionat, ashtu si Joselu, por Castilla nuk e arriti fazën play-off për ngjitje në Segunda División.

 me ekipin rezervë.]]
Morata shënoi golin e parë zyrtar me ekipin e parë më 11 nëntor 2012 në fitoren 2–1 në transfertë kundër Levantes, duke shënuar vetëm 60 sekonda pasi kishte hyrë si zëvëndësues. Në ndeshjen e tij të parë si titullar më 17 shkurt 2013, Morata shënoi brënda tre minutash kundër Rayo Vallecanos por u zëvëndësua në fund të pjesës së parë për Raúl Albiol pas daljes me karton të kuq të Sergio Ramos.

Më 2 mars 2013, Morata luajti 90 minuta të plota në *El Clásicon* kundër Barcelonës, duke asistuar golin e Karim Benzemas në një fitore 2–1 në shtëpi. Në sezonin e ardhshëm, u thirr rregullisht në ekipin e parë nga trajneri Carlo Ancelotti, por shprehu dëshirën për t'u aktivizuar më shumë gjatë merkatos së janarit.

Më 18 mars 2014, Morata shënoi golin e parë në UEFA Ligën e Kampioneve në fitoren 3–1 kundër Schalke 04 në shtëpi në raundin e 16-tave. Më 17 maj, në ndeshjen e fundit të kampionatit, ai shënoi një dopietë në minutat e fundit të fitores 3–1 kundër Espanyolit, duke e mbyllur sezonin me 8 gola. Ai gjithashtu u aktivizua në finalen e Ligës së Kampioneve kundër Atlético Madridit, duke zëvëndësuar Benzeman dhjetë minuta para fundit të kohës së rregullt; Reali fitoi 4–1 në kohën shtesë.

### Juventus
[parapamje|majtas|upright|Morata me [Juventus F.C.|Juventusin, tetor 2014.]]
Më 19 korrik 2014, Juventus njoftoi se kishte arritur një marrëveshje për blerjen e Moratës për 20 milion €. Lojtari firmosi një kontratë pesë-vjeçare kurse Reali ruajti të drejtën e riblerjes së tij në të ardhmen. Ai bëri debutimin e tij në Serie A më 13 shtator, duke zëvëndësuar Fernando Llorenten në minutën e fundit të fitores 2–0 kundër Udineses. Ai shënoi golin e parë me klubin dy javë më vonë në fitoren 3–0 kundër Atalantës në Bergamo, sërisht duke u aktivizuar si zëvëndësuesi i Llorentes.

Më 5 tetor 2014, Morata u aktivizua si zëvëndësues në fitoren 3–2 kundër Romës por u përjashtua me karton të kuq për një ndërhyrje të gabuar ndaj mbrojtësit Kostas Manolas, i cili gjithashtu mori karton të kuq për shkak se kreu një ndërhyrje të ngjashme ndaj Moratës në shenjë hakmarrje. Më 9 nëntor, ai shënoi një dygolësh në fitoren madhore 7–0 kundër Parmës; ai u zëvëndësua në minutën e 71të nga Llorente, i cili gjithashtu shënoi dy gola. Morata hyri në minutat e fundit të Superkupës Italiane kundër Napolit në Doha, me Juventusin që u mposht 6–5 me penallti (Morata e shënoi penalltinë e tij).

Më 28 janar 2015, Morata luajti 13 minutat e fundit të ndeshjes çerek-finale të kupës kundër Parmës, duke shënuar golin e vetëm në Stadio Ennio Tardini që i dha kualifikimin Juventusit në gjysëm-finale. Në muajin e ardhshëm, ai shënoi në të dy ndeshjet e raundit të 16-tave të Ligës së Kampioneve kundër Borussia Dortmundit, duke ndihmuar ekipin të kalonte në çerek-finale me rezultatin e përgjithshëm 4–0.

Më 7 prill 2015, Morata u përjashtua me karton të kuq për një faull ndaj Alessandro Diamantit në ndeshjen gjysëm-finale të kupës kundër Fiorentinës, duke humbur finalen. Një javë më vonë, ai fitoi një penallti që u shënua nga Arturo Vidal në fitoren 1–0 kundër Monacos në ndeshjen e parë çerek-finale të Ligës së Kampioneve. Në ndeshjen e parë gjysëm-finale kundër ish klubit të tij Real Madrid, ai shënoi me portën bosh brënda tetë minutash në një fitore 2–1 në Bernabéu. Ai gjithashtu shënoi edhe në ndeshjen e kthimit, duke i dhënë Juventusit finalen e Ligës së Kampioneve; ai nuk festoi në të dyja rastet. Më 6 qershor, ai luajti si titullar në finalen e Ligës së Kampioneve kundër Barcelonës, duke shënuar golin e barazimit të përkohshëm në humbjen 3–1 në Berlin.

Në gusht 2015, Morata pësoi një këputje të muskulit të shputës në pulpën e majtë gjatë një seance stërvitore, gjë që e mbajti jashtë fushave për një muaj, duke humbur ndeshjen e Superkupës Italiane. Në ndeshjen e dytë pas rikthimit nga dëmtimi më 15 shtator, Morata luajti 85 minuta dhe shënoi golin e fitores në suksesin 2–1 kundër Manchester Cityt në fazën e grupeve të Ligës së Kampioneve. Dy javë më pas, ai shënoi në fitoren 2–0 kundër Seviljes, duke regjistruar golin e pestë në po kaq ndeshje për klubin në këtë kompeticion, po aq sa legjenda Alessandro Del Piero. Më 24 nëntor, ai u nominua për UEFA Ekipin e Vitit.

Më 10 dhjetor 2015, Morata rinovoi kontratën e tij me klubin deri në vitin 2020. Më 20 mars 2016, ai shënoi një dygolësh si zëvëndësues në fitoren 4–1 në Derby della Mole kundër Torinos. Më 21 maj, ai hyri sërisht si zëvëndësues dhe shënoi golin e fitores në minutën e 20të të kohës shtesë në finalen e kupës kundër Milanit në Stadio Olimpico.

### Rikthimi te Real Madrid
Më 21 qershor 2016, Real Madrid ushtroi të drejtën e riblerjez së Moratës nga Juventusi për 30 milion €. Ai luajti ndeshjen e parë zyrtare të sezonit të ri më 9 gusht në UEFA Super Kupë kundër Seviljes, duke e nisur ndeshjen si titullar me Realin që fitoi 3–2; ai u zëvëndësua në minutën e 62të nga Benzema. Ai shënoi golin e parë të sezonit më 27 gusht në fitoren 2–1 kundër Celta Vigos.

Më 5 prill 2017, Morata përfitoi nga rotacioni i trajnerit Zinedine Zidane dhe shënoi tre gola në fitoren 4–2 në transfertë kundër Leganés për ta mbajtur ekipin dy pikë para Barcelonës në renditje. Ai e shpenzoi shumicën e sezonit 2016–17 si rezerva e Benzemas por arriti të shënoj 15 gola në kampionat, duke ndihmuar Realin të shpallej kampion pas pesë vitesh. Ai gjithashtu shënoi tre gola në nëntë ndeshje në Ligën e Kampioneve që u fitua nga Reali për të dytin vit rresht.

### Chelsea
[parapamje|upright|Morata në aksion me [Chelsea F.C.|Çelsin në vitin 2017.]]
Më 19 korrik 2017, Çelsi njoftoi arritjen e marrëveshjes për transferimin e Moratës në Londër për 60 milion €, duke u bërë blerja më e shtrenjtë në historinë e klubit. Dy ditë më pas, ai kaloi me sukses vizitat mjeksore dhe u prezantua si lojtari më i ri i klubit.

Morata bëri debutimin e tij zyrtar me klubin në ndeshjen e Superkupës Angleze kundër Arsenalit, duke hyrë si zëvëndësues në minutën e 74të me ekipin e tij që u mposht me penallti pasi koha e rregullt dhe shtesa u mbyllën në barazim 1–1; Morata gaboi në penalltinë e tij. Më 12 gusht 2017, ai shënoi me kokë dhe asistoi golin e David Luizit në humbjen 3–2 kundër Burnleyt në debutimin e tij në Premier Ligë. Më 23 shtator, ai shënoi një tregolësh në fitoren 4–0 në transfertë kundër Stoke Cityt, duke u bërë lojtari i 17të në historinë e klubit që e arrin këtë gjë.

Më 5 nëntor, Morata shënoi golin e vetëm të takimit ndaj Manchester United, ekip i drejtuar nga Mourinho, ish trajneri i tij te Reali. Më 26 dhjetor, ai shënoi në suksesin 2–0 kundër Brighton & Hove Albion, duke arritur në kuotën e 10 golave në Premier Ligë.. Dy javë më pas, ai u përjashtua pasi mori dy kartonë të verdhë në fitoren kundër Norwich Cityt në kupë. Morata e mbylli sezonin e parë në Angli me 15 gola në të gjitha kompeticionet me Çelsin që u rendit në vendin e 5të në kampionat.

Morata shënoi golin e parë të sezonit të ri në fitoren 3–2 në Stamford Bridge kundër Arsenalit në javën e parë të Premier Ligës. Më 4 tetor, ai shënoi golin e vetëm të fitores minimale 1–0 kundër MOL Vidi në fazën e grupeve të UEFA Ligës së Evropës. Një muaj më pas, ai shënoi një dopietë në suksesin 3–1 kundër Crystal Palace në shtëpi.

### Atlético Madrid
[parapamje|majtas|170px|Morata duke luajtur me [Atlético Madridin në vitin 2019.]]
Më 27 janar 2019, Morata u transferua te Atlético Madrid në formë huazimi për 18 muaj. Debutimi i tij erdhi më 3 shkurt në humbjen 1–0 në transfertë kundër Real Betis. Më 24 shkurt, ai shënoi golin e parë me *Los Colchoneros* në fitoren 2–0 në shtëpi kundër Villarrealit. Më 6 korrik 2019, Atlético konfirmoi blerjen përfundimtare të kartonit të Moratës për 58 milion £. Transferimi do të zyrtarizohej më 1 korrik 2020 dhe ai do të vazhdonte të luante si i huazuar.

Më 18 gusht 2019, Morata shënoi golin e vetëm të ekipit në fitoren 1–0 kundër Getafes në ndeshjen hapëse së La Ligas për sezonin e ri. Ai luajti ndeshjen e tij të 300të si profesionist në fitoren 2–0 kundër Lokomotiv Moskës në fazën e grupeve të Ligës së Kampioneve, duke asistuar golin e parë të ekipit. Tre javë më vonë, Morata shënoi golin e parë në Ligën e Kampioneve si lojtar i Atléticos kundër ekipit gjerman Bayer Leverkusenit; ai shënoi me kokë pas një krosimi të Renan Lodit. Me këtë gol, Morata u bë lojtari i parë në histori që shënon gol në Ligën e Kampioneve për Realin dhe Atléticon. Morata vazhdoi të ishte protagonist në Ligën e Kampioneve; në ndeshjen e kthimit të raundit të 16-tave kundër Liverpoolit, ai hyri si zëvëndësues në kohën shtesë dhe shënoi golin që i dha ekipit fitoren 3–2 në Anfield dhe kualifikimin në çerek-finale me rezultatin e përgjithshëm 4–2.

### Rikthimi te Juventus
parapamje|180px|Morata duke luajtur në Ligën e Kampioneve.
Më 22 shtator 2020, Morata u rikthye te Juventusi në formë huazimi për një sezon për 10 milion € me mundësi blerje për 45 milion €. Juventus gjithashtu kishte mundësinë për të zgjatur huazimin edhe për një sezon tjetër; në këtë rast, mundësia për blerjen e lojtarit do ishte 35 milion €. Goli i tij i parë pas rikthimit erdhi më 17 tetor në barazimin 1–1 kundër Crotones. Më 20 tetor, Morata shënoi një dopietë në fitoren 2–0 në transfertë kundër Dynamo Kyiv në fazën e grupeve të Ligës së Kampioneve. Në ndeshjen e rradhës në grupe kundër Barcelonës, Moratës i'u anulluan tre gola për pozicion të parregullt, me Juventusin që u mposht 2–0 në shtëpi. Më 20 janar 2021, ai fitoi sërisht Superkupën Italiane, duke shënuar një nga dy golat e fitores kundër Napolit.

Më 15 qershor 2021, Juventusi vendosi të zgjaste huazimin e Moratës edhe për një sezon. Në sezonin 2021–22, ai shënoi 9 gola në 35 ndeshje në Serie A, me klubin që vendosi të mos e ushtronte të drejtën e blerjes së lojtarit për 35 milion €.

### Rikthimi te Atlético Madrid
Në korrik 2022, Atlético Madrid konfirmoi rikthimin e Moratës në klub pas qëndrimit dy-vjeçar te Juventusi. Në Ligën e Kampioneve 2022–23, ku Atlético e mbylli grupin në vendin e fundit duke u eliminuar nga të gjitha kompeticionet evropiane, Morata nuk arriti të shënoj asnjë gol. Megjithatë, ai shënoi 13 gola në La Liga, duke vendosur një rekord të ri personal me klubin.

Më 28 gusht 2023, Morata shënoi një dopietë në fitoren 7–0 kundër Rayo Vallecanos, e cila ishte fitorja më e madhe në transfertë në historinë e klubit. Më 24 shtator, ai shënoi një tjetër dopietë, këtë here në fitoren 3–1 kundër ish klubit të tij Real Madrid, duke regjistruar golat e parë kundër tyre. Më 3 janar 2024, ai shënoi tre gola në humbjen 4–3 kundër Gironës, duke arritur në kuotën e 15 golave në La Liga për këtë sezon, shifër e cila ishte një rekord i ri personal që e bëri golashënuesin e dytë më të mirë të ekipit mbrapa Antoine Griezmann.

### Milan
Më 19 korrik 2024, Morata u transferua te Milani në një marrëveshje katër-vjeçare me mundësi rinovimi për një vit nëse ai kontribon në të paktën 20 gola (gol ose asist) në sezonin 2024–25. Ai debutoi më 17 gusht në ndeshjen hapëse të Serie A kundër Torinon, duke hyri si zëvëndësues dhe shënuar një nga golat e barazimit 2–2 në San Siro.

Më 5 shkurt 2025, Morata u transferua në Turqi te Galatasaray në formë huazimi deri në përfundim të sezonit. Ai bëri debutimin e tij me klubin më 3 shkurt në fitoren 1–0 kundër Gaziantep në kampionat. Tre ditë më pas, ai shënoi në fitoren 4–1 kundër Bolusporit në kupë, duke regjistruar golin e parë në Turqi.

Më 11 gusht, Milani ndërpreu huazimin e lojtarit duke i paguar Galatasarayt 5 milion €. Një ditë më vonë, Morata u huazua te Como për sezonin 2025–26 me detyrim blerje.

## Karriera ndërkombëtare
### Të rinjtë
parapamje|majtas|170px|Morata duke luajtur me ekipin nën-19.
Morata u thirr në ekipin nën-17 për Kupën e Botës 2009 në Nigeri. Gjatë turnamentit, ai shënoi dy gola në katër ndeshje me Spanjën që u rendit në vendin e tretë. Pas kësaj, ai luajti me ekipin nën-19 në Turnamentin Ndërkombëtar të Japonisë, aty ku Spanja u mposht në finale nga vendi organizator.

Në qershor 2011, Morata luajti në UEFA Kampionatin Evropian nën-19, duke ndihmuar ekipin të fitonte turnamentin. Ai u shpall golashënuesi më i mirë me gjashtë gola. Pas kësaj, ai mori pjesë në UEFA Kampionatin Evropian nën-21 2013 me ekipin nën-21. Ai ishte protagonist në dy ndeshjet e para të grupit, duke shënuar në të dy ndeshjet e para të grupit kundër Rusisë dhe Gjermanisë (të dyja të mbyllura në fitore 1–0). Ai shënoi edhe në fitoren 3–0 kundër Holandës në ndeshjen e tretë të grupit, e cila u fitua nga Spanja. Në ndeshjen gjysëm-finale kundër Norvegjisë, Morata hyri në minutën e 58të si zëvëndësues në vend të Rodrigo Morenos dhe shënoi golin e katërt në po kaq ndeshje si dhe asistoi golin e Iscos, duke kualifikuar Spanjën në finale. Ai e nisi finalen si titullar, duke asistuar një nga tre golat e kapitenit Thiago Alcântara me Spanjën që fitoi 4–2 kundër Italisë dhe u shpall kampion. Morata fitoi Këpucën e Artë si golashënuesi më i mirë i turnamentit me katër gola në pesë ndeshje si dhe u emërua në ekipin më të mirë të turnamentit.

### Ekipi i parë
Më 7 nëntor 2014, Morata u ftua nga trajneri Vicente del Bosque në ekipin e parë për ndeshjet kundër Bjellorusisë dhe Gjermanisë. Ai debutoi shtatë ditë më vonë kundër Bjellorusisë, duke u aktivizuar si zëvëndësues në minutat e fundit me Spanjën që fitoi 3–0 në ndeshjen e vlefshme për kualifikueset e UEFA Euro 2016. Ai shënoi golin e parë ndërkombëtar në fitoren 1–0 kundër Ukrainës në Sevilje më 27 mars 2015.

Morata u zgjodh në listën e lojtarëve që do të luanin në turnament. Ai shënoi dy gola në fitoren 3–0 kundër Turqisë në Nice. Më 2 shtator 2017, ai hyri në fushën e lojës në minutën e 77të dhe shënoi golin e tretë të fitores 3–0 kundër Italisë në kualifikueset e FIFA Kupës së Botës 2018. Ai u la jashtë listës me 23 lojtar për turnamentin e mbajtur në Rusi pas një sezoni poshtë pritshmërive te Çelsi.

Më 24 maj 2021, Morata u ftua nga trajneri Luis Enrique për UEFA Euro 2020, e cila u zhvillua një vit me vonesë për shkak të pandemisë së COVID-19. Ai shënoi golin e parë në turnament në barazimin 1–1 kundër Polonisë në ndeshjen e dytë në grup. Në ndeshjen e raundit të 16-tave kundër Kroacisë, ai shënoi golin e katërt të ekipit në minutën e 100të në një fitore 5–3. Në gjysëm-finalen kundër Italisë, ai u aktivizua si zëvëndësues dhe shënoi golin që e dërgoi ndeshjen në kohën shtesë dhe më pas në penallti, aty ku Spanja u mposht 4–2 dhe u eliminua nga kompeticioni; penalltia e tij u prit nga Gianluigi Donnarumma. Goli kundër Italisë ishte i gjashti për të, duke kaluar Fernando Torresin (5) si golashënuesi më i mirë i Spanjës në Kampionatin Evropian.

Më 27 shtator 2022, Morata shënoi golin e fitores në minutën e 88të në fitoren 1–0 kundër Portugalisë në Ligën e Kombeve; me këtë fitore, Spanja u kualifikua në finalet e turnamentit si fitues i grupit. Në nëntor, ai u ftua për FIFA Kupën e Botës 2022 në Katar. Ai shënoi gol në të tre ndeshjet e fazës së grupeve, respektivisht kundër Kosta Rikës, Gjermanisë dhe Japonisë, duke u bërë lojtari i dytë spanjoll që e arrin këtë gjë që nga Telmo Zarra në vitin 1950.

parapamje|djathtas|180px|Morata me trofeun e UEFA Kampionatit Evropian.
Në mars 2023, Morata u emërua kapiten i ekipit nga trajneri Luis de la Fuente për ndeshjet e rradhës kualifikuese të Euro 2024. Tre muaj më pas, ai mori pjesë në finalet e Ligës së Kombeve; Spanja fitoi turnamentin për herë të parë pasi mposhti Kroacinë 5–4 me penallti pasi koha e rregullt dhe shtesa u mbyllën në barazim pa gola. Më 8 shtator, ai shënoi tregolëshin e parë ndërkombëtar në fitoren 7–1 kundër Gjeorgjisë në kualifikueset e Euro 2024.

Morata u konfirmua kapiten i ekipit për UEFA Euro 2024. Ai shënoi golin e parë të fitores 3–0 kundër Kroacisë në ndeshjen e parë të grupit. Në gjysëm-finalen kundër Francës, ai asistoi golin e Lamine Yamal me Spanjën që fitoi 2–1 me përmbysje. Spanja e fitoi turnamentin duke mposhtur Anglinë 2–1 në finale; Morata u bë një nga 12 lojtarët, sëbashku me bashkëkombasit e tij Mikel Merino, Ferran Torres, Nacho dhe Rodri, që fiton Kampionatin Evropian për të rinjë dhe të rritur. Ai e ngriti trofeun si kapiten.

## Profili i lojtarit
Morata është një sulmues i cili në fillimet e karrierës u krahasua me ish sulmuesin e Realit dhe Spanjës Fernando Morientes për shkak të karakteristikave të ngjashme. Gjatë sezonit të tij të parë te Juventusi, ai u dallua për shpejtësinë, energjinë dhe nivelin e punës në fushë, kurse teknika, instikti për gol dhe gjuajtjet me kokën e ndihmuan të shënojë disa gola vendimtar për ekipin. Pavarësisht kësaj, Morata është kritikuar për mungesën e vazhdimësisë dhe mentalitetin e dobët, veçanërisht gjatë kohës së tij në Angli te Çelsi. Megjithatë, ai është lavdëruar për lidershipin e tij.

## Jeta personale
Morata ka lindur në Madrid. Ai është djali i Susana Martín dhe Alfonso Moratës. Babai i tij përfshihet në negociatet e transferimit sëbashku me agjentin e Álvaros, Juanma López.

Në mars 2014, Morata rruajti kokën e tij në shenjë solidariteti me fëmijët e sëmurë, duke thënë: "Fëmijët me kancer donin modelin tim të flokve por nuk mundeshin, keshtu që un mora modelin e tyre."

Morata u martua me të dashurën e tij italiane Alice Campello në Venecia më 17 qershor 2017. Ata kanë katër fëmijë: binjakët Alessandro dhe Leonardo (lindur në vitin 2018), Edoardo (lindur në vitin 2020) dhe një vajzë, Bella (lindur në vitin 2023). Në vitin 2018, Morata ndryshoi fanellën e tij te Çelsi nga numri 9 në atë 29 për të nderuar datën 29 korrik, ditën kur lindën binjakët e tij. Më 12 gusht 2024, Morata njoftoi se çifti ishte ndarë.

Gjatë festimeve të Spanjës pas suksesit në Euro 2024, Morata dhe shoku i tij i ekipit Rodri u filmuan duke thirrur "Gjibraltari është spanjoll". Qeveria e Gjibraltarit i etiketoi këto thirrje si "diskriminuese" dhe "ofenduese ndaj gjibraltarasve", duke bërë një ankesë zyrtare te UEFA nëpërmjet Federatës Gjilbraltarase të Futbollit. UEFA nisi një hetim më 19 korrik dhe katër ditë më pas Morata dhe Rodri u shpallën fajor nën Artikullin 11 të rregullores, duke u pezulluar me një ndeshje.

## Statistikat e karrierës
### Klube
#### Golat me kombëtaren
:*Rezultatet e Spanjës të listuara të parat, kolonat e golave tregojnë rezultatin pas çdo goli të shënuar nga Morata.*

## Trofe
### Klube
;Real Madrid Castilla
* Segunda División B: 2011–12

;Real Madrid

;Spain nën-19
* UEFA Kampionati Evropian nën-19: 2011
*Golashënuesi më i mirë i UEFA Kampionatit Evropian nën-19: 2011
*Ekipi i Turnamentit i UEFA Kampionatit Evropian nën-21: 2013
*Golashënuesi më i mirë i UEFA Kampionatit Evropian nën-21: 2013

## Referime 
## Lidhje të jashtme 
*Profili te BDFutbol
*Profili te Futbolme
*Álvaro Morata te National-Football-Teams.com
*Álvaro Morata  – Rekordi në kompeticionet e FIFA-s